പച്ചപ്പട്ടുടുത്ത് മാടായിപ്പാറ പ്രകൃതിയൊരുക്കുന്ന അപൂര്വ വിസ്മയമാണ് കണ്ണൂര് മാടായിപ്പാറ. ചിലപ്പോള് പച്ചപ്പായും മറ്റു ചിലപ്പോള് നീലയില് മുങ്ങിയും മാടായിപ്പാറ സദാസമയവും യാത്രികരെ സ്വാഗതം ചെയ്യുകയാണ്. അപൂര്വങ്ങളായി കൊണ്ടിരിക്കുന്ന ഒരുപാട് ചെടികള് മാടായിപ്പാറയില് ഇപ്പോഴുമുണ്ട്. അതില് പ്രധാനമാണ് കാക്കപ്പൂവ്. കാക്കപ്പൂവ് പൂക്കുമ്ബോള് മാടായിപ്പാറയ്ക്ക് നീലപുതപ്പിന്റെ നിറമാണ്. നിരവധി പേരാണ് ആ കാഴ്ച കാണാനായി എത്തുന്നതും. മാടായിപ്പാറയുടെ പടിഞ്ഞാറ് വശത്ത് ഏഴിമലയാണ്. ഏഴിമലക്ക് മുകളിലൂടെയുള്ള സൂര്യാസ്തമയം മാടായിപ്പാറയിലെ ഏറെ ആകര്ഷകമായ ഒരു കാഴ്ചയാണ്. പാറയുടെ തെക്ക് കിഴക്ക് ഭാഗത്തൂടെ ഒഴുകുന്ന പഴയങ്ങാടിപ്പുഴയും സഞ്ചാരികളുടെ മനസ് കുളിര്പ്പിക്കും. കടുത്ത മഴക്കാലവും നന്നേ വരണ്ട വേനലും ഇവിടത്തെ കാലാവസ്ഥയുടെ പ്രത്യേകതയാണ്. അപൂര്വം സസ്യജന്തുജാലങ്ങളുള്ള ഒരു കലവറ തന്നെയാണ് മാടായിപ്പാറ. വിവിധയിനം പുല്ച്ചെടികളും ഇവിടെ വളരുന്നുണ്ട്. ഇതില് 24 ഇനം ഔഷധചെടികളാണ്. അപൂര്വങ്ങളായ 92 ഇനം ചിത്രശലഭങ്ങളും 175 ഓളം പക്ഷികളും ഈ പ്രദേശത്ത് കാണപ്പെടുന്നു. 138 ഓളം തരത്തില് പെട്ട പൂമ്ബാറ്റകളും ഇവിടെയുണ്ടെന്നാണ് കണക്ക്. ഇവിടെയുള്ള പാറക്കുളത്തിനു തെക്കുഭാഗത്ത് ധാരാളം സസ്യങ്ങളും അരുവികളും കാണാം. ഈ പ്രദേശത്ത് വിരിയുന്ന ചെറിയ പൂക്കളാണ് ശലഭങ്ങളെ ആകര്ഷിക്കുന്നത്. ചരിത്രവും കൗതുകവും നിറഞ്ഞു നില്ക്കുന്ന മാടായിപ്പാറ എന്നും സഞ്ചാരികളെ ആകര്ഷിക്കുക തന്നെ ചെയ്യും. എത്തിച്ചേരാന് കണ്ണൂരില് നിന്നും കണ്ണപുരം പഴയങ്ങാടി വഴി മാടായിപ്പാറയിലേക്ക് 24 കിലോമീറ്ററാണ് ദൂരം. പയ്യന്നൂരില് നിന്നും പിലാത്തറ വഴി 14 കിലോമീറ്റര് സഞ്ചരിച്ചാല് ഇവിടെ എത്തിച്ചേരാം.